
Ibn Khaldún helye és szerepe a közgazdasági eszmetörténetben

Kulcsszavak: iszlám; elmélettörténet; schumpeteri "szakadék";
A XX. század egyik legfontosabb elmélettörténeti munkájában, a History of Economic Analysis (1954) című műben Joseph Schumpeter megalkotta a „great gap” fogalmát; ezzel arra utalt, hogy a közgazdasági elemzés történetében figyelmen kívül lehet hagyni a kora keresztény időszak és a skolasztika közti évszázadokat, mivel az időszak gondolkodói erősen normatív szemléletűek voltak. A schumpeteri „szakadék” a főáramú eszmetörténeti összefoglalókban máig jelen van. A dolgozat célja, hogy a középkori iszlám gondolkodó, Ibn Khaldún gondolatainak elemzésével bizonyítsa, hogy a „great gap” nem létezik. Hipotézise, hogy a khaldúni elméletben a klasszikus gondolatok alapjai fedezhetők fel.
Ahhoz, hogy ezt megmutassa, a dolgozat Ibn Khaldún Bevezetés a történelembe című munkájának gazdasági vonatkozású gondolatait veti össze a modern közgazdasági irányzatok elméleteivel és a szekunder irodalmat is segítségül hívja az elemzéshez. Az elsődleges forrás vizsgálatakor a szerző a whig történetírással szemben kontextuális elemzésre törekszik.
A szerző az elemzés során arra az eredményre jut, hogy Ibn Khaldún gazdasági gondolataira nem tekinthetünk azzal a céllal, hogy elméletét egy megfelelő elmélettörténeti irányzat korai előfutáraként tüntessük fel, mivel abban több modern irányzat alapvető gondolataihoz hasonló motívumok is megtalálhatók. A khaldúni mű a szerző szerint csomópontot jelenthet a modern közgazdaságtan irányzatai és a középkori gazdasági gondolkodás között, azok megértését egyszerre segíti, és tartalmilag illetve módszertanilag is beilleszthető a közgazdasági gondolkodás történetébe.



